শুভা টোলে
শুভা টোলে (জন্ম আগস্ট-১৯৬৭) ভারতের মুম্বাইয়ের টাটা মৌলিক গবেষণা প্রতিষ্ঠান-এর একজন ভারতীয় স্নায়ুবিজ্ঞানী এবং অধ্যাপক। শুভা তাঁর গবেষণায় স্তন্যপায়ী প্রাণীদের মস্তিষ্কের বিকাশ এবং বিবর্তনের বিষয় অনুসন্ধান করেছেন এবং তিনি তাঁর কাজের জন্য অনেক প্রশংসা অর্জন করেছেন। তিনি এমন একটি জিন আবিষ্কার করেছিলেন যা হিপ্পোক্যাম্পাস, অ্যামিগডালা এবং মস্তিষ্কের কর্টেক্সের যথাযথ গঠনের জন্য গুরুত্বপূর্ণ; তাঁর এই আবিষ্কারের জন্যে তিনি ২০১৪ সালে জীবনবিজ্ঞান বিভাগে ইনফোসিস পুরস্কার জিতেছিলেন। ২০১০ সালে তিনি ভারতের সর্বোচ্চ বিজ্ঞান গবেষণা পুরস্কার শান্তি স্বরূপ ভাটনগর পুরস্কার জয় করেন।